Document ID: 32011D0009
Publication Date: 2011-01-10

Content:
DEĊIŻJONI TAL-KUMMISSJONI
tal-10 ta’ Jannar 2011
li temenda d-Deċiżjoni 2010/89/UE dwar miżuri tranżitorji li jirrigwardaw l-applikazzjoni ta’ ċerti rekwiżiti strutturali tar-Regolamenti (KE) Nru 852/2004 u (KE) Nru 853/2004 tal-Parlament Ewropew u tal-Kunsill lil stabbilimenti fir-Rumanija
(notifikata bid-dokument numru C(2010) 9695)
(Test b’relevanza għaż-ŻEE)
(2011/9/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene tal-oġġetti tal-ikel (1), u b’mod partikolari t-tieni paragrafu tal-Artikolu 12 tiegħu,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi regoli speċifiċi ta’ iġjene għall-ikel li joriġina mill-annimali (2), u b’mod partikolari t-tieni paragrafu tal-Artikolu 9 tiegħu,
Billi:
(1)
Id-Deċiżjoni tal-Kummissjoni 2010/89/UE tad-9 ta’ Frar 2010 dwar miżuri tranżitorji li jirrigwardaw l-applikazzjoni ta’ ċerti rekwiżiti strutturali tar-Regolamenti (KE) Nru 852/2004 u (KE) Nru 853/2004 tal-Parlament Ewropew u tal-Kunsill lil ċerti stabbilimenti għal-laħam, prodotti tas-sajd u prodotti mill-bajd u l-imħażen imkessħa fir-Rumanija (3) tillimita l-applikazzjoni ta’ ċerti rekwiżiti strutturali stabbiliti f’dawk ir-Regolamenti għal ċerti stabbilimenti u mħażen imkessħa f’dak l-Istat Membru. Dawk il-miżuri tranżitorji japplikaw sal-31 ta’ Diċembru 2010.
(2)
Id-Deċiżjoni 2010/89/UE tistpula ukoll li l-prodotti magħmula jew maħżuna fl-istabbilimenti u l-imħażen imniżżla fl-Annessi minn I sa IV tagħha għandhom jitpoġġew biss fuq is-suq domestiku jew għandhom jintużaw għall-iskop ta’ pproċessar ieħor fl-istabbilimenti.
(3)
F’Ottubru tal-2010, ir-Rumanija infurmat lill-Kummissjoni li wara evalwazzjoni li tmexxiet mis-servizzi veterinarji, ċerti stabbilimenti mniżżla f’dik id-Deċiżjoni iffinalizzaw il-programm ta’ titjib tagħhom u ġew approvati waqt li xi stabbilimenti ngħalqu. Għalhekk, hemm il-ħtieġa li l-listi stipulati fl-Annessi għad-Deċiżjoni 2010/89/UE jiġu aġġornati. L-Annessi ma’ dik id-Deċiżjoni għandhom għalhekk jiġu emendati skont dan.
(4)
Ir-Rumanija tikkalkula li mill-117-il stabbiliment li qed jagħmlu l-programmi ta’ aġġornament, 36 stabbiliment tal-laħam, tliet stabbilimenti tal-prodotti tal-ħut u maħżen imkessaħ mhux se jirnexxielhom jispiċċaw il-programmi tagħhom qabel il-31 ta’ Diċembru 2010, minkejja li waslu f’livell għoli ta’ konformità.
(5)
Ir-Rumanija tikkalkula li l-istabbilimenti kkonċernati għandhom jilħqu konformità sħiħa mar-rekwiżiti strutturali relevanti stabbiliti fir-Regolamenti (KE) Nru 852/2004 u Nru 853/2004 sal-31 ta’ Diċembru 2011. Fid-dawl tat-titjib strutturali li għadu għaddej, huwa neċessarju li l-perjodu tal-applikazzjoni tal-miżuri tranżitorji stipulati fid-Deċiżjoni 2010/89/UE jittawwal sa dik id-data.
(6)
Is-sitwazzjoni f’dak l-Istat Membru għandha tiġi riveduta qabel il-31 ta’ Diċembru 2011. Għalhekk, ir-Rumanija għandha tibgħat rapport lill-Kummissjoni dwar il-progress li seħħ fl-aġġornament tal-istabbilimenti kkonċernati u l-imħażen imkessħa sal-31 ta’ Ottubru 2011.
(7)
Għaldaqstant, il-perjodu ta’ applikazzjoni tad-Deċiżjoni Nru 2010/89/UE għandu jittawwal sal-31 ta’ Diċembru 2011.
(8)
Barra minn hekk, biex tkun żgurata l-kontinwità tal-miżuri tranżitorji u biex ma jkunx hemm disordni fl-industrija, din id-Deċiżjoni għandha tapplika mill-1 ta’ Jannar 2011.
(9)
Għalhekk, id-Deċiżjoni 2010/89/UE għandha tiġi emendata skont dan.
(10)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2010/89/UE hija emendata kif ġej:
(1)
Fl-Artikolu 2, id-data “31 ta’ Diċembru 2010” tinbidel ma’ “31 ta’ Diċembru 2011”;
(2)
L-Artikolu 3 huwa emendat kif ġej:
(a)
fil-frażi introduttorja, id-data “31 ta’ Diċembru 2010” tinbidel ma’ “31 ta’ Ottubru 2011”;
(b)
il-punt (c) jitħassar;
(3)
Fl-Artikolu 4(1), il-frażi introduttorja tinbidel b’dan li ġej:
“1. Il-prodotti magħmula mill-istabbilimenti elenkati fl-Annessi I, jew II jew maħżuna fl-istabbilimenti elenkati fl-Anness IV għandhom biss:”;
(4)
Fl-Artikolu 5(2), id-data “31 ta’ Ottubru 2010” tinbidel ma’ “31 ta’ Ottubru 2011”;
(5)
Fl-Artikolu 6, id-data “31 ta’ Diċembru 2010” tinbidel ma’ “31 ta’ Diċembru 2011”;
(6)
L-Annessi huma emendati skont l-Anness ma’ din id-Deċiżjoni.
Artikolu 2
Din id-Deċiżjoni għandha tapplika mill-1 ta’ Jannar 2011.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-10 ta’ Jannar 2011.

Metadata:
Eurovoc Level 1 Categories: 100157
100158
100149
100161
100144
Eurovoc Level 2 Categories: 100277
100283
100261
100257
100282
100254
100215
100176
Eurovoc Level 3 Categories: 2735
5781
5283
5087
122
3641
4057
914
2200
2737
1268
All Eurovoc Categories: 12
1252
1279
1442
1590
2324
2735
2737
3763